REZOLÚCIA Č. 259

# ZMENA A DOPLNENIE ČLÁNKU 1 DOHODY O ZALOŽENÍ EURÓPSKEJ BANKY PRE OBNOVU A ROZVOJ S CIEĽOM UMOŽNIŤ

# OBMEDZENÉ A POSTUPNÉ ROZŠÍRENIE GEOGRAFICKÉHO MANDÁTU

# OPERÁCIÍ BANKY DO SUBSAHARSKEJ AFRIKY A IRAKU

RADA GUVERNÉROV,

Pripomínajúc rezolúciu č. 248, ktorou Rada guvernérov v zásade schválila obmedzené a postupné rozšírenie geografického mandátu operácií Banky do subsaharskej Afriky a Iraku;

Vyzdvihujúc význam subsaharskej Afriky a Iraku pre dosiahnutie geopolitických a rozvojových priorít medzinárodného spoločenstva, silnejúce väzby medzi mnohými krajinami subsaharskej Afriky, Irakom a súčasnými prijímateľskými krajinami EBOR, ako aj význam a uplatniteľnosť mandátu, obchodného modelu, zamerania na súkromný sektor a kompetencií Banky v subsaharskej Afrike a Iraku;

Zdôrazňujúc, že najnaliehavejšou prioritou Banky zostáva podpora Ukrajiny a ostatných prijímateľských krajín postihnutých vojnou na Ukrajine;

Uznávajúc, že vojna na Ukrajine posilnila paralelný význam pokračovať v riešení cieľov akcionárov v subsaharskej Afrike a Iraku;

Zdôrazňujúc, že prípadné obmedzené a postupné rozšírenie do nových prijímateľských krajín nesmie: zhoršiť schopnosť Banky podporovať jej súčasné prijímateľské krajiny, ohroziť rating Banky na úrovni AAA, viesť k požiadavke na dodatočné kapitálové príspevky alebo sa odchýliť od mandátu Banky zameraného na podporu transformácie a jej prevádzkových zásad doplnkovosti a zdravého bankovníctva;

Vyzdvihujúc dôležitosť komplementarity a spolupráce medzi rozvojovými partnermi, ktorí už pôsobia v subsaharskej Afrike a Iraku, a

Po posúdení správy Radou riaditeľov predloženej Rade guvernérov *„Zmena a doplnenie článku 1 Dohody o založení Európskej banky pre obnovu a rozvoj s cieľom umožniť obmedzené a postupné rozšírenie geografickej mandátu operácií Banky do subsaharskej Afriky a Iraku“* a po odsúhlasení jej záverov, ktoré okrem iného uvádzajú, že:

1. Analýza kapitálových a finančných dôsledkov opätovne potvrdzuje, že obmedzené a postupné rozšírenie do subsaharskej Afriky a Iraku samo o sebe neohrozí schopnosť Banky podporovať súčasné prijímateľské krajiny, neohrozí úverový rating Banky na úrovni AAA ani nepovedie k žiadosti o dodatočné kapitálové príspevky;

1. Takéto obmedzené a postupné rozšírenie geografického mandátu Banky o subsaharskú Afriku a Irak by malo umožniť doplnenie článku 1 Dohody o založení Európskej banky pre obnovu a rozvoj (ďalej len "dohoda") a

1. Realizácia rozšírenia sa musí uskutočniť spôsobom, ktorý neoslabí zameranie Banky na podporu Ukrajiny a ostatných prijímateľských krajín postihnutých vojnou na Ukrajine.

KONŠTATUJE, ŽE:

1. Článok 1 dohody sa mení a dopĺňa nasledovne:

„V rámci prispievania k hospodárskemu pokroku a obnove je účelom banky podpora prechodu k otvorenému, trhovo zameranému hospodárstvu a podpora súkromnej a podnikateľskej iniciatívy v krajinách strednej a východnej Európy, ktoré sa zaviazali dodržiavať zásady demokracie viacerých strán, pluralizmu a trhového hospodárstva a ktoré tieto zásady uplatňujú. Cieľ banky sa môže za rovnakých podmienok dosahovať aj v *(i)* Mongolsku*; (ii)* *~~a v~~* členských krajinách južného a východného Stredozemia*; a (iii) v obmedzenom počte krajín subsaharskej Afriky, v každom prípade podľa bodov (ii) a (iii)*, na základe rozhodnutia banky pri schválení najmenej dvomi tretinami guvernérov, ktorí predstavujú najmenej tri štvrtiny celkového počtu hlasov členov. Preto akýkoľvek odkaz na „krajiny strednej a východnej Európy“, „krajiny zo strednej a východnej Európy“, „prijímajúcu krajinu (alebo krajiny)“ alebo na „prijímajúcu členskú krajinu (alebo krajiny)“, uvedený v tejto dohode a jej prílohách, sa vzťahuje aj na Mongolsko a na každú z týchto krajín južného a východného Stredozemia *a subsaharskej Afriky*.“

1. Pod pojmom „subsaharská Afrika“ uvedeným v článku 1 dohody sa rozumie región subsaharskej Afriky podľa definície Skupiny Svetovej banky.

1. Obmedzenie počtu členských krajín subsaharskej Afriky, v ktorých môže Banka realizovať svoj cieľ, uvedené v článku 1 dohody, má umožniť obmedzené a postupné rozširovanie geografického mandátu Banky v súlade s opatreniami a mechanizmami uvedenými v správe Rady riaditeľov

*„Zmena a doplnenie článku 1 Dohody o založení Európskej banky pre obnovu a rozvoj s cieľom umožniť obmedzené a postupné rozšírenie geografického mandátu operácií Banky do subsaharskej Afriky a Iraku“.* V tejto súvislosti sa na schválenie akéhokoľvek ďalšieho rozšírenia vyžaduje súhlas najmenej troch štvrtín guvernérov, ktorí predstavujú najmenej štyri pätiny celkového počtu hlasov členov.

1. Irak sa na účely tejto dohody začleňuje do regiónu južného a východného Stredozemia, a teda pojem „južné a východné Stredozemie“ uvedený v článku 1 dohody označuje región pozostávajúci z krajín, ktoré ležia na pobreží Stredozemného mora, ako aj Jordánska a Iraku, ktoré sú do tohto regiónu úzko začlenené.

1. Členovia Banky budú požiadaní, aby sa vyjadrili, či súhlasia s uvedenou zmenou a doplnením tak, že (a) vyhotovia a uložia v Banke listinu, v ktorej uvedú, že takýto člen prijal uvedenú zmenu a doplnenie v súlade so svojím právom, a (b) predložia Banke dôkaz vo forme a obsahu, ktoré sú pre ňu uspokojivé, že zmena a doplnenie boli prijaté a listina o prijatí bola vyhotovená a uložená v súlade s právom tohto člena.

1. Uvedená zmena nadobudne platnosť tri (3) mesiace po dni, keď Banka formálne potvrdí svojim členom, že boli splnené požiadavky na prijatie uvedenej zmeny, v súlade s článkom 56 dohody.

(Prijaté 18. mája 2023)